KIRJALLINEN KYSYMYS E-1479/01

esittäjä(t): Rainer Wieland (PPE-DE) komissiolle

(18. toukokuuta 2001)

Aihe: Hakulomakkeiden kääntäminen

1. Euroopan talousyhteisössä käytettäviä kieliä koskevista järjestelyistä vuonna 1958 annetussa asetuksessa N:o 1 olevassa 3 artiklassa(1) säädetään, että yhteisön toimielimen jäsenvaltiolle tai jäsenvaltion lainkäyttövaltaan kuuluvalle henkilölle osoittamat asiakirjat laaditaan kyseisen jäsenvaltion kielellä. Tämän tulee koskea myös hakuasiakirjoja ja alustavia asiakirjoja. Onko komissio tietoinen, että monet tukien (esimerkiksi Tacis CBC) hakemiseen tarkoitetut lomakkeet ja alustavat asiakirjat ovat tällä hetkellä saatavilla ainoastaan yhdellä virallisella kielellä?

2. Pitääkö komissio tätä oikeudenmukaisena, kun otetaan huomioon yhtäläisten mahdollisuuksien periaate ja se, että vuosi 2001 on kielten teemavuosi?

3. Miten komissio huolehtii tällä hetkellä siitä, että tämä käytäntö ei esimerkiksi suosi yksipuolisesti englanninkielisiä hakijoita?

4. Milloin komissio takaa sen, että hakulomakkeet ja alustavat asiakirjat ovat saatavilla yhtä aikaa kaikilla virallisilla kielillä?

(1) EYVL 17, 6.10.1958, s. 385.

Romano Prodin komission puolesta antama vastaus

(29. tammikuuta 2002)

Komissio on vahvasti sitoutunut puolustamaan EU:n kielten moninaisuutta, kuten käy ilmi muun muassa Euroopan kielten teemavuoden 2001 aikana käynnistetyistä hankkeista.

EU:n ulkopuolisiin maihin suunnattua tukea koskevat päätökset ja viralliset asiakirjat, kuten komission 10. marraskuuta 1999 hyväksymä käsikirja(1), ovat saatavilla EU:n yhdellätoista virallisella kielellä. Myös hallintokomiteoille esitettävät, erityisesti hankkeiden rahoitusta koskevat (esimerkiksi parlamentinjäsenen mainitsemaan Tacis-ohjelmaan liittyvät) viralliset asiakirjat pyritään mahdollisuuksien mukaan kääntämään kaikille EU:n virallisille kielille.

Kolmansien maiden kanssa toteutettavien yhteistyöhankkeiden tarjouspyyntöasiakirjat ovat monesti niin pitkiä, ettei niitä käytännössä aina voida kääntää kaikkien edunsaajamaiden ja kaikkien jäsenvaltioiden kielille, koska tämä olisi liian kallista ja suuritöistä ja viivyttäisi avun käyttöön saamista entisestään. Tacis-hankkeissa voi olla mukana osallistujia EU:n jäsenvaltioiden lisäksi kolmestatoista uudesta itsenäisestä valtiosta ja Mongoliasta. Valintojen yhteydessä ei missään tapauksessa esiinny minkäänlaista kansallisuuteen perustuvaa syrjintää.

Komissio on omaksunut käytännönläheisen toimintatavan pyrkien toteuttamaan toimia nopeasti ja tehokkaasti ja samalla huolehtimaan hankkeiden läpinäkyvyydestä ja siitä, että mahdollisimman monilla toimijoilla on mahdollisuus osallistua hankkeisiin. Siksi se käyttää ohjelman yhteydessä kansainvälisessä kaupassa ja tuensaajamaissa yleisimmin käytössä olevia EU-kieliä. Käytännön syistä komissio hyväksyy sen, että eräät tarjousten liiteasiakirjat laaditaan jollakin toisella EU-kielellä kuin tarjouspyyntö ja vastauslomake. Lisäksi komission edustajat ovat aina pyydettäessä valmiit selittämään hakijoille hakumenettelyn ongelmakohtia.

Parlamentinjäsenen mainitseman raja-alueyhteistyöohjelman (CBC) osalta voidaan todeta, että käytäntö ei ole osoittanut, että englanninkieliset jäsenvaltiot olisivat saaneet enemmän sopimuksia kuin muut.

(1) SEC(1999) 1801/2: Käsikirja kolmansien maiden hyväksi toteutettavan yhteisön yhteistyön piirissä tehtävistä palveluhankintoja, tavaranhankintoja ja rakennusurakoita koskevista sopimuksista (julkaistu Europa-sivuilla).